和景回胡計院數字韻就送其行
作者：吳潛
朝代：宋

paragraphs: 與君託鄉閭，東野連西墅。
誰知俯仰閒，各各歲年暮。
當時同隊魚，十已九捐故。
君抱珪璧姿，方獲展寸步。
梁棟須羣材，榱桷共支拄。
生從匠石園，一一居王所。
何必效鷗鳬，江湖任來去。
但須飽讀易，細翫奇耦數。
問之何將迎，終然抱璞素。
砥柱三門津，波瀾自流注。